陆机
日出东南隅行
扶桑升朝晖。照此高台端。
高台多妖丽。濬房出清颜。
淑貌耀皎日。惠心清且闲。
美目扬玉泽。蛾眉象翠翰。
鲜肤一何润。秀色若可餐。
窈窕多容仪。婉媚巧笑言。
暮春春服成。粲粲绮与纨。
金雀垂藻翘。琼佩结瑶璠。
方驾扬清尘。濯足洛水澜。
蔼蔼风云会。佳人一何繁。
南崖充罗幕。北渚盈軿轩。
清川含藻景。高岸被华丹。
馥馥芳袖挥。泠泠纤指弹。
悲歌吐清响。雅舞播幽兰。
丹唇含九秋。妍迹陵七盘。
赴曲迅惊鸿。蹈节如集鸾。
绮态随颜变。沈姿无定源。
俯仰纷阿那。顾步咸可欢。
遗芳结飞飙。浮景映清湍。
冶容不足咏。春游良可叹。